Idra Kayne
Sugar ‘n’ Spice Wonderland

Λίγο πριν την αλλαγή του χρόνου, η εκρηκτική Idra Kayne παρουσιάζει στη σκηνή που στήνεται στην Αγορά του ΚΠΙΣΝ ένα μουσικό ταξίδι στις disco, soul, hip hop και RnB επιτυχίες που άφησαν εποχή από τη δεκαετία του ’80 μέχρι σήμερα. Από τη μεθυστική Donna Summer και τη λαμπερή Diana Ross, μέχρι την ανεπανάληπτη Whitney Houston και τη Dua Lipa, και από τη δυναμική Mary J. Blige μέχρι τους Gorillaz, τον Eminem και τον Jay-Z, όλο το πρόγραμμα της βραδιάς είναι σχεδιασμένο για να χορέψουμε και να τραγουδήσουμε δυνατά.

Η Idra Kayne γεννήθηκε και μεγάλωσε στην Ελλάδα από μητέρα Ελληνίδα και πατέρα Ουγκαντέζο και θεωρείται η αποκάλυψη της soul-funk σκηνής της χώρας μας, με τα εγχώρια ΜΜΕ να εκθειάζουν τόσο τις φωνητικές της ικανότητες όσο και τη σκηνική της παρουσία.
Με σπουδές 15 ετών στον χορό, μαθήματα φωνητικής στο Vocal Art Academy και υποκριτικής στο Θέατρο των Αλλαγών, ασχολείται επαγγελματικά με τη μουσική από το 2000. Τον Δεκέμβριο του 2011 κυκλοφορεί το πρώτο της προσωπικό άλμπουμ Don’t Walk Away και τον Νοέμβριο του 2017 το δεύτερο, με τίτλο MicDrop. Από το 2011 εργάζεται ως επαγγελματίας ηθοποιός συμμετέχοντας σε πολλές θεατρικές παραγωγές, τηλεοπτικές σειρές και ταινίες, ενώ από το 2022 μπαίνει και στον μαγικό κόσμο του ραδιοφώνου, αυτή τη φορά ως μουσικός παραγωγός.
Η Kayne έχει συνεργαστεί με σπουδαίους και αγαπημένους Έλληνες καλλιτέχνες (Γιώργος Νταλάρας, Λαυρέντης Μαχαιρίτσας, Φοίβος Δεληβοριάς, Έλενα Παπαρίζου, Πάνος Μουζουράκης, Imam Baildi κ.α.), ενώ έχει εμφανιστεί στη σκηνή, ως opening act, με διεθνή γκρουπ όπως οι Hannah Williams, The Heavy και Incognito.
Στη συναυλία στο ΚΠΙΣΝ την Idra Kayne πλαισιώνουν οι: 
Άννα Τάρμπα - Φωνητικά
Άννα Στεφάνου - Φωνητικά
Γιώργος Κουρέλης - Πλήκτρα/ Ενορχηστρώσεις
Δημήτρης Σχίζας - Ηλ. Κιθάρα
Χρήστος Χλιούρας - Τύμπανα
Μίλτος Κεχαγιάς - Μπάσο
Σπύρος Κολαΐτης - Σαξόφωνο
Τάσος Βιτσεντζάτος - Τρομπέτα
Λεωνίδας Κολέλης - Τρομπόνι
 
DJ Set: Bill Brewster 

Την πιο ελπιδοφόρα νύχτα του χρόνου, στήνεται, όπως πάντα, στην Αγορά ένα μεγάλο πάρτι με εμβληματικούς DJs. Φέτος, καλεσμένος του ΚΠΙΣΝ είναι ο Βρετανός Bill Brewster, ένας από τους ιδρυτές του φημισμένου dance club Fabric στο Λονδίνο, ευρύτερα γνωστός για τον ευφάνταστο τρόπο με τον οποίο μιξάρει πολλά διαφορετικά είδη μουσικής -από acid house και  hip hop, μέχρι disco και rock- φτιάχνοντας ατμόσφαιρα πάρτι όπου κι αν βρίσκεται. 

Είτε ξεσηκώνει ένα αχανές λονδρέζικο κλαμπ με τις ιδιαίτερες επιλογές του από deep και acid house μουσική, είτε κατασκευάζει βήμα προς βήμα και τραγούδι προς τραγούδι ένα ευφάνταστο DJ set από disco, balearic, rock και hip hop κομμάτια, είτε παίζει chill-out μουσική νωρίς το απόγευμα, ο Bill Brewster είναι ο άνθρωπος για όλες τις (μουσικές) περιστάσεις. 
Ξεκίνησε ως DJ τη δεκαετία του 1980, αλλά  η φήμη του εκτοξεύθηκε στις αρχές της δεκαετίας του 1990, όταν κατά τη διάρκεια της παραμονής του στη Νέα Υόρκη, διηύθυνε το γραφείο της DMC (του διάσημου, ομώνυμου διαγωνισμού για DJs), μιξάροντας στο Sound Factory παρέα με τον σπουδαίο Danny Tenaglia. Στα διαλείμματα από τα εκλεκτικά και πάντα συναρπαστικά DJ set του, ο Brewster ασχολείται με το γράψιμο, έχοντας ήδη κυκλοφορήσει τέσσερα βιβλία σχετικά με την «κουλτούρα του DJ», μεταξύ των οποίων τα «Last Night A DJ Saved My Life» και «How To DJ Properly».


SNF RUN: 2024 FIRST RUN
Μπαίνουμε στον νέο χρόνο με το δεξί… αθλητικό παπούτσι.
Ο SNF RUN: 2024 FIRST RUN του Ιδρύματος Σταύρος Νιάρχος (ΙΣΝ), ο πρώτος αγώνας δρόμου της χρονιάς, ξεκινάει στις 00:04, ακριβώς μετά την αλλαγή του χρόνου και το εντυπωσιακό show πυροτεχνημάτων! Καλύπτει μια διαδρομή 3 χιλιομέτρων γύρω από το στολισμένο ΚΠΙΣΝ και έχει σχεδιαστεί για να γεμίσει δυναμισμό, θετική ενέργεια, γέλια και αξέχαστες αναμνήσεις από τα πρώτα λεπτά του νέου έτους τους δρομείς που θα λάβουν μέρος.
Στο πλαίσιο του φιλανθρωπικού χαρακτήρα του αγώνα, οι δρομείς καλούνται να συνεισφέρουν με ελάχιστη συμμετοχή των €5 (ή παραπάνω για όποιον το επιθυμεί), προσφέροντας ένα χριστουγεννιάτικο δώρο σε παιδιά που το έχουν ανάγκη. Φέτος τα έσοδα θα διατεθούν για τα παιδιά που στηρίζουν οι μη κυβερνητικοί οργανισμοί ΑΡΣΙΣ και «Η Θεοτόκος».

O SNF RUN: 2024 FIRST RUN πραγματοποιείται με αποκλειστική δωρεά από το ΙΣΝ, που καλύπτει όλα τα έξοδα παραγωγής του αγώνα. Τη διοργανωτική επίβλεψη του αγώνα έχει η ΑMKE Αναγέννηση & Πρόοδος και το Sports Excellence | Τμήμα Αθλητικής Αριστείας της Α’ Ορθοπαιδικής Χειρουργικής Κλινικής της Ιατρικής Σχολής του Πανεπιστημίου Αθηνών. Ο αγώνας πραγματοποιείται σε συνεργασία με το ΚΠΙΣΝ.

Εγγραφές έως τις 26 Δεκεμβρίου, εδώ!



Το Φως και το Νερό χορεύουν! 
Όπως κάθε Παραμονή Πρωτοχρονιάς, ο Χριστουγεννιάτικος Κόσμος του ΚΠΙΣΝ φτάνει στο απόγειο της λάμψης του με ένα φαντασμαγορικό θέαμα πυροτεχνημάτων, αλλά και με χορογραφίες από τα Σιντριβάνια στο Κανάλι! Τα Σιντριβάνια υποδέχονται και αυτά το νέο έτος με φωτεινές χορογραφίες και μας καλούν να απολαύσουμε ένα αξέχαστο θέαμα με αγαπημένες μελωδίες.

